KLASA: 034-06/25-01/8

URBROJ: 711-02-02/02-2025-2

Zagreb, 27. veljače 2025.

**BLAŽENKA PAVLOVIĆ JAKOVAC**

**Predmet: očitovanje na zahtjev Blaženke Pavlović Jakovac**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 20. veljače 2025. zaprimilo je zahtjev za očitovanje koji je podnijela Blaženka Pavlović Jakovac.

U podnesenom zahtjevu podnositeljica postavlja pitanje ima li osoba koja obavlja samostalnu djelatnost obrta, u slučaju da bude izabrana za načelnika općine, obvezu obavijestiti Povjerenstvo te može li i dalje obavljati djelatnost kroz obrt ili mora imenovati poslovođu u tom slučaju?

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Ines Pavlačić i Ane Poljak, kao članica Povjerenstva, povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 73. sjednici održanoj 27. veljače 2025., podnositeljici daje očitovanje kako slijedi.

Odredbom članka 3. stavka 1. točke 34. ZSSI-a određeno je da su župani, gradonačelnici, općinski načelnici i njihovi zamjenici obveznici tog Zakona.

Povjerenstvo ističe kako je čl. 20. ZSSI-a propisano da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Isto tako, navedenim člankom propisano je da se navedeno ograničenje primjenjuje i na poslovne subjekte u kojima član obitelji obveznika ima 5 % ili više udjela u vlasništvu, kada je član obitelji obveznika na bilo koji način, izravno ili neizravno, stekao predmetni udio odnosno dionice od obveznika u razdoblju od dvije godine prije imenovanja odnosno izbora na javnu dužnost pa do prestanka njezina obnašanja.

Nadalje, propisano je i kako se odredbe čl. 20. ZSSI-a ne primjenjuju na aktivnosti na temelju poslovnih odnosa koji su zaključeni prije nego što je obveznik započeo s obnašanjem dužnosti.

Započinjanjem obnašanja dužnosti obveznik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

Člankom 18. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Slijedom navedenog, a sukladno citiranim odredbama ZSSI-a, Blaženka Pavlović Jakovac, u slučaju da bude izabrana za općinsku načelnicu te time postane obveznica ZSSI-a, bila bi dužna poslove upravljanja obrta u njezinom vlasništvu prenijeti na poslovođu.

Nadalje, obrt u vlasništvu obveznice više ne bi mogao stupiti u poslovni odnos s općinom, već bi isključivo mogao izvršiti ugovore sklopljene prije stupanja obveznice na dužnost općinske načelnice.

Obveznica je nadalje dužna podnijeti imovinsku karticu u roku 30 dana od dana stupanja na dužnost te je u istu, uz ostale podatke, dužna unijeti podatak vlasništva nad obrtom kao i prihode koje obrt ostvaruje.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Blaženka Pavlović Jakovac, na adresu e-pošte
2. Objava na internetskoj stranici Povjerenstva
3. Pismohrana